ກະຊວງວິທະຍາສາດ ແລະ ເຕັກໂນໂລຊີ
ຕີລາຄາການຈັດຕັ້ງປະຕິບັດວຽກງານ 6 ເດືອນຕົ້ນປີ
ຂປລ. ກະຊວງວິທະຍາສາດ ແລະ ເຕັກໂນໂລຊີໄດ້ຈັດກອງປະຊຸມສະຫລຸບຕີລາຄາການຈັດຕັ້ງປະຕິບັດວຽກງານ 6 ເດືອນຕົ້ນປີ ແລະ ວາງທິດ ທາງແຜນການ 6 ເດືອນທ້າຍປີ 2014 ຂຶ້ນໃນວັນທີ 17 ມິຖຸນາ 2014 ຢູ່ກະຊວງດັ່ງກ່າວໂດຍ ການເປັນປະທານຂອງ ທ່ານ ສຈ ດຣ. ບໍ່ວຽງຄຳ ວົງດາລາ ລັດຖະມົນຕີວ່າການກະຊວງວິທະຍາສາດ ແລະ ເຕັກໂນໂລຊີ, ມີບັນດາຫົວໜ້າກົມ ແລະ ພະນັກງານທີ່ກ່ຽວຂ້ອງເຂົ້າຮ່ວມ.
ທ່ານ ບຸນຕີ ທະມິດ ຫົວໜ້າກົມຈັດຕັ້ງ-ພະນັກງານກະຊວງວິທະຍາສາດ ແລະ ເຕັກໂນໂລຊີໄດ້ກ່າວວ່າ: ຕະຫລອດໄລຍະ 6 ເດືອນຜ່ານມາ ຄະນະພັກກະຊວງໄດ້ເອົາໃຈໃສ່ປະຕິບັດຕາມພາລະບົດບາດປົກປ້ອງສິດ-ຜົນປະໂຫຍດ ອັນຊອບທຳໃຫ້ສະມາຊິກພັກ-ພະນັກງານ ຢ່າງຕັ້ງໜ້າຕິດພັນ ກັບການໂຄສະນາເຜີຍແຜ່ກົດໝາຍວ່າດ້ວຍກຳມະບານ, ກົດໝາຍແຮງງານ ແລະ ນິນິກຳອື່ນໆ, ເອົາໃຈໃສ່ໃນການປັບປຸງໜ່ວຍກຳມະບານຫ້ອງການ, ກຸ່ມ ແລະ ສະຖາບັນ ຕ່າງໆ ອ້ອມຂ້າງກະຊວງທັງໝົດ 13 ໜ່ວຍ, ສຳເລັດການປັບປຸງກົດໝາຍກ່ຽວກັບການວັດແທກ, ຮ່າງກົດໝາຍວ່າ ດ້ວຍເຕັກ ໂນໂລຊີຂໍ້ມູນ-ຂ່າວສານ, ສຳເລັດຮ່າງດຳລັດຂອງນາຍົກລັດຖະມົນຕີວ່າດ້ວຍກອງທຶນວິທະຍາສາດ ແລະ ເຕັກໂນໂລຊີ, ສຳເລັດການຮຽບຮຽງ ກົດໝາຍວ່າດ້ວຍຄວາມປອດໄພທາງດ້ານເຕັກໂນໂລຊີຊີວະພາບ, ປ້ອນຂໍ້ມູນຊະນິດພັນພືດເຂົ້າໃນໂປຼແກມ ບຣາມໄດ້ 100 ຊະນິດ ແລະ ຮວບຮວມຂໍ້ມູນຊະນິດພັນພືດທີ່ຢູ່ໃນບັນຊີ, ສ້າງບາໂຄດ ຕົວແບບຊະນິດພັນພືດ ແລະ ຊັບຊ້ອນຕາມຕະກຸນ ເພື່ອຮັກສາໄວ້ໄດ້ 20 ຊະນິດ ແລະ ໄດ້ມີການທົດລອງແຍກເຊື້ອຈຸລິນ ຊີຈາກສົ້ມໝູ, ສົ້ນຜັກ ແລະ ໄດ້ທົດລອງລ້ຽງເຊື້ອບໍລິສຸດໃນອາຫານ, ທົດລອງປູກເນື້ອເຍື່ອດອກກຸຫລາບ, ທົດລອງ ປູກເຫັດເຟືອງ ແລະ ເຫັດນາງລົມໃນອາຫານ.
ທ່ານຍັງກ່າວຕື່ມອີກວ່າ: ສຳລັບແຜນການໃນຕໍ່ໜ້າຄະນະພັກກະຊວງວິທະຍາສາດ ແລະ ເຕັກໂນໂລຊີຈະສືບຕໍ່ເພີ່ມທະວີວຽກງານສຶກສາອົບຮົມການ ເມືອງແນວຄິດໃຫ້ສະມາຊິກພັກ-ພະນັກງານ, ເສີມຂະຫຍາຍມູນເຊື້ອຄວາມສາມັກຄີເປັນປຶກແຜ່ນຂອງພະນັກງານ-ລັດຖະກອນຕໍ່ແນວທາງແຜນນະໂຍ ບາຍ ແລະ ການນຳພາຂອງຄະນະພັກ, ກຳແໜ້ນລະບຽບກົດໝາຍຂອງລັດ ແລະ ຮູ້ຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ ໃນເງື່ອນໄຂໃໝ່, ສືບ ຕໍ່ປັບປຸງກົດໝາຍເຕັກໂນໂລຊີຂໍ້ມູນຂ່າວສານ, ກົດໝາຍປົກປ້ອງຂໍ້ມູນຂ່າວສານ, ດຳລັດ ວ່າດ້ວຍການຖ່າຍທອດເຕັກໂນໂລຊີ, ດຳລັດວ່າດ້ວຍກອງທຶນ ພັດທະນາວິທະຍາສາດ ແລະ ເຕັກໂນໂລຊີ, ດຳລັດອາທິດວິທະຍາສາດ ແລະ ເຕັກໂນໂລຊີແຫ່ງຊາດ, ດຳລັດການຄ້ມຄອງສານເຄມີທີ່ເປັນອັນຕະ ລາຍ ແລະ ລະບຽບການ ທີ່ກ່ຽວພັນກັບອົງການການຄ້າໂລກ, ສືບຕໍ່ໂຄສະນາເຜີຍແຜ່ສ້າງຈິດສຳນຶກດ້ານຄວາມຮູ້ໃຫ້ແກ່ວິຊາການກ່ຽວກັບ ວຽກງານ ວິທະຍາສາດ ແລະ ເຕັກໂນໂລຊີໃນການພັດທະນາເສດຖະກິດ-ສັງຄົມ, ກົດໝາຍນິຕິກຳ, ນະວັດຕະກຳ, ຊັບສິນທາງປັນຍາ, ມາດຕະຖານ, ວັດແທກ ແລະ ອື່ນໆ./.
ກັບສາລະບານ